cy cy cy ceb fi cy nl en cy cy cy cy cy cy cy cy en cy cy en en en en en en cy cy en cy cy cy fr es en en cy
Darn o Grib Nantlle 17 Mawrth
Daeth 10 ohonom i faes parcio Rhyd Ddu (tâl parcio £3!) ar fore sych a chan fod argoelion o dywydd gwlyb at ganol y prynhawn (a'r gêm rygbi ar y bocs) , dim ond darn canol Crib Nantlle oedd y bwriad.
Dilyn y llwybr arferol at waelod Y Garn, yna troi i'r chwith (!) ar lwybr Bwlch y Ddwy Elor. Ymlaen i Gwm Du, y cwm coediog sydd i'r de o Fynydd Drws y Coed a Thrum y Ddysgl. Cario'n syth ymlaen lle mae'r llwybr yn dringo at Fwlch y Ddwy Elor a dilyn ffordd y goedwig rownd cefn y cwm, gan ddringo'n raddol uwchben y coed … cerddwyr gannoedd o droedfeddi uwchben ar y grib … at ddiwedd y llwybr a chael ein cinio cyntaf yng nghysgod hen waliau o dan gopa Mynydd Drws y Coed.
Dringo'n serth ar wair i gopa Mynydd Drws y Coed a dilyn y grib i gopa gwastad Trum y Ddysgl.
Ymlaen ar hyd y grib at Dal y Mignedd a chael ein hail ginio yng nghysgod y wal wrth y twr. Tywydd yn oeri, felly mlaen ac i lawr y grib at Fwlch Drosbern (hen fwlch y porthmyn rhwng Nantlle a Chwm
Pennant) ac i lawr yn serth a rowndio i mewn i Gwm Dwyfor.
Dilyn yr inclên i lawr ac ar hyd yr hen dramffordd … y glaw yn cyrraedd yn gynt na'r disgwyl … felly torri cornel i gyfeiriad chwarel Cwm Trwsgl i arbed amser a dilyn inclên arall i fyny trwy'r niwl at Fwlch y Ddwy Elor (neu'r Ddeilior?).
Lawr trwy'r coed gan ymuno â llwybr y bore … y glaw yn ysgafnhau … gan gyrraedd yn ôl yn y maes parcio mewn da bryd i bawb gyrraedd adref i weld y gêm.
Y criw oedd Anet, Gwyn (Chwilog), Tegwen, Alwen a Ceri, Gwyn (Roberts), Llew Gwent, Ken Penmachno, Rhodri Owen a minnau.
Adroddiad gan Maldwyn Roberts
Lluniau gan Maldwyn Roberts ar Fflickr
Gwybodaeth am Glwb Mynydda Cymru
Cynnwys rhaglen weithgareddau'r Clwb dros yr wythnosau i ddod. Croeso i bawb. Cwmni da bob tro
Manylion sut i gysylltu â swyddogion y Clwb
©Clwb Mynydda Cymru. Diweddarwyd gan y gwefeistr 22/1/18 9:51